### 47.    Beslutning om godkendelse af Børne- og Ungepolitikken med høringssvar

**Åbent**

Sagsnr.: 326-2019-17238       J.nr.: 00.01.00           Dokumentnr.:
326-2020-7084

**Sagstype**

Beslutning.

**Resume og sagens baggrund**

På baggrund af en bred inddragelsesproces er der blevet
udarbejdet en ny forenklet børne- og ungepolitik, der har udgangspunkt i
børnenes stemme. Børne- og Ungepolitikken har fokus på nogle almengyldige
værdier og behov, som alle børn og unge skal mødes med fra alle voksne. Et udkast
til Børne- og Ungepolitikken blev sendt i høring af Børn- og Familieudvalget d.
15. januar 2020.

**Indstillinger**

Direktøren indstiller, at

1.    Høringssvarene
tages til efterretning,

2.    Børne- og
Ungepolitikken godkendes.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Børn- og Familieudvalget besluttede på deres møde i april
2019, at der skulle udarbejdes en ny børne- og ungepolitik, der kunne erstatte
den eksisterende politik fra 2007. Der er sket en del forandringer på området
siden 2007, der har givet anledning til at revidere politikken.

Det endelige udkast til Børne- og Ungepolitikken (bilag 5)
vil erstatte den eksisterende politik (bilag 1). Hvor 2007-politikken er lang
og indeholder mange kapitler, har det med den nye version været ønsket at
udarbejde en værdibaseret, enkel og visuel politik.

Det endelige udkast til Børne- og Ungepolitikken er blevet
til på baggrund af en inddragelsesproces, hvor en række interessenter er kommet
med inputs. Der har blandt andet været afholdt workshops eller møder med:

·
Forældre med børn i dagtilbud og skoler

·
Elever fra [adresse], Rynkevangskolen, [adresse]
og Kathøj-Svallerup Skole

·
Fælleselevrådet

·
Skoleledere og områdeledere for dagtilbud

·
Repræsentanter fra Hovedudvalget

·
Chefer fra Jobcentret, Ungdomsskolen, Udviklingsstaben og Musisk
Skole

·
Fagcenter Børn, Læring og Uddannelse og Fagcenter Børn og Familie

·
Børn- og Familieudvalget

Børne- og Ungepolitikken skal fungere som et fælles
fundament og vejviser for alle ledere og medarbejdere på børne- og ungeområdet.
Børne- og Ungepolitikken sætter fokus på nogle grundlæggende og almengyldige
værdier:

·
Omsorg og tryghed

·
Trivsel og sundhed

·
Leg og læring

·
Udviklende fællesskaber

·
Uddannelse og klar til fremtiden

Under hver kerneværdi er ledernes og medarbejdernes fælles
opgave konkretiseret i mødet med barnet eller den unge.

Børne- og Ungepolitikken repræsenterer børnenes stemme og
har derfor et børneperspektiv. Dette afspejles blandt andet ved, at Børne- og
Ungepolitikken indeholder autentiske citater fra børn og unge, der har deltaget
i udarbejdelsen af politikken.

*Høringssvar*

På udvalgsmødet i januar 2020 besluttede Børn- og
Familieudvalget at sende det på daværende tidspunkt foreliggende udkast i
høring hos dagtilbudsområdernes forældrebestyrelser og MED-udvalg,
fællesbestyrelser og MED-udvalg for landsbyordningerne Kirke-Helsinge, Line Carlsen og
Sejerø, skolebestyrelser og MED-udvalgene på skolerne, MED-udvalgene i
fagcentrene, de relevante faglige organisationer, Ungdomsskolen og Musisk
Skole. Udkastet, der blev sendt i høring, kan ses i Bilag 2.

Der er i alt indkommet 33 høringssvar i høringsperioden. De
samlede høringssvar fremgår af Bilag 3. I Bilag 4 opsummeres hovedpointerne fra
høringssvarene i et referat med de væsentligste hoved- og opmærksomhedspunkter.

Der er generelt stor opbakning til Børne- og Ungepolitikken
hos høringsparterne med mange positive tilkendegivelser, der særligt centrerer
sig omkring, at politikken er forståelig, anvendelig og flot.

Der har været nogle konkrete bud på ændringer, som er blevet
indarbejdet det endelige udkast til Børne- og Ungepolitikken. Der er tale om
tilføjelser af enkelte ord og enkelte ændrede formuleringer.

Det endelige udkast til Børne- og Ungepolitikken til
politisk godkendelse fremgår af Bilag 5.

*Udmøntningsplan*

I nogle af høringssvarene er der efterspørgsel på en
udmøntningsplan.

I nedenstående fremgår konkrete aktiviteter, der vil indgå i
implementeringen af Børne- og Ungepolitikken:

·
Efter beslutning om Børne- og Ungepolitikken formidles den gennem
plakater, der kan hænges op på institutioner og skoler

·
Børne- og Ungepolitikken er den samlede ramme for hele 0-18 års
området. Politikken vil i 2020 følges op af strategier på henholdsvis
dagtilbudsområdet, skoleområdet og det specialiserede område. Nogle af
opmærksomhedspointerne fra høringssvarene vil således indgå heri. Strategierne
vil nemlig være konkretiseringer af Børne- og Ungepolitikken og vil være med
til at understøtte en helhedsorienteret indsats i Kalundborg Kommune rettet mod
at skabe rammerne for gode børneliv fra fødsel til ungdomsuddannelse. I udarbejdelsen
af disse er der, ligesom med Børne- og Ungepolitikken, en inddragelsesproces

·
I maj 2020 afholdes et fyraftensmøde for alle medarbejdere på
dagtilbudsområdet. Her vil de blive præsenteret for den nye styrkede læreplan
og herunder også Børne- og Ungepolitikken

·
Hvert år afholdes introduktionsmøde for nyansatte lærere i
Kalundborg Kommune. På de årlige møder vil lærerne fremadrettet introduceres
for Børne- og Ungepolitikken

·
Børn- og Familieudvalget går i direkte dialog med børn og unge
omkring opfølgning af implementering af politikken og strategierne, blandt
andet gennem det årlige dialogmøde med Fælleselevrådet

·
Der følges årligt op på politikken og strategierne på ledermøder
på dagtilbuds- og skoleområderne.

I forbindelse med disse og øvrige aktiviteter vil der være
en inddragelsesproces med blandt andre Musisk Skole, Ungdomsskolen og
fagcentrene.

**Økonomiske konsekvenser**

Ingen.

**Børn- og Familieudvalgets møde
den 4. marts 2020:**

Godkendt som indstillet med tilføjelse om, at forvaltningen
foretager de redaktionelle ændringer under ”Trivsel og Sundhed”. Under punktet
”Uddannelse og klar til fremtiden” ændres følgende:

·
”Børn og unge tager et ansvar for egen læring og et medansvar for
det samfund de lever i” i stedet for Børn og unge får kendskab til det
medansvar, de har for det samfund, de lever i.

·
”Unge føler sig klædt på til at træffe valg om uddannelse og
beskæftigelse gennem vejledning, sparring og de gode overgange” i stedet for
Unge føler sig klædt på til at træffe valg om uddannelse og beskæftigelse
gennem vejledning og sparring.

**Økonomiudvalgets møde den 22.
april 2020:**

Børne- og Familieudvalgets indstilling anbefales.

**Bilag**

|  |  |
| --- | --- |
| Bilag 1 - Eksisterende børne- og ungepolitik (2007) | 326-2020-9493 |
| Bilag 2 - Udkast til Børne- og Ungepolitikken sendt i høring (januar 2020) | 326-2020-15013 |
| Bilag 3 - Samlede høringssvar til Børne- og Ungepolitikken | 326-2020-50009 |
| Bilag 4 - Referat af høringssvar til Børne- og Ungepolitikken | 326-2020-50521 |
| Bilag 5 - Endeligt udkast til Børne- og Ungepolitikken | 326-2020-51095 |